הצצה ראשונה ל-Tab - מחשב הלוח של סמסונג
למחשב הלוח החדש של סמסונג יהיו תכונות מציאות מועשרת, הודות למערכת אנדרואיד 2.2, מצלמה 3 מגה פיקסל, מעבד מהיר ומגוון אפליקציות ויכולות מולטימדיה, לצד זמן פעולה של יותר מיממה
ליאור קורן, dtown, ניצן סדן, ברליןפורסם: 02.09.10 , 15:49
ענקית האלקטרוניקה הקוריאנית סמסונג הציגה היום (ה') את מחשב הלוח החדש שלה, ה- GalaxyTab, באירוע שנערך בתערוכת IFA בברלין.
GalaxyTab‏
מחשב הלוח החדש מתאפיין בעיצוב דק (11 מ"מ) וקל (380 גרם), ולו מסך WSVGA רב-מגע בגודל שבעה אינץ'. למסך רזולוציה מקסימלית של 1024 על 600 פיקסלים. הגלקסי TAB מונע במעבד מבוסס ARM במהירות של גיגהרץ לפעולה מהירה וחלקה. יש לו ארבעה כפתורים חיצוניים: חיפוש, חזרה, תפריט ובחירה, בדיוק כמו בטלפוני אנדרואיד.
מערכת ההפעלה של ה-TAB היא האנדרואיד 2.2 (froyo), אשר עברה התאמה על ידי סמסונג לתצוגת מגוון מסכי HOME, ושורת וויג'טים מודולריים. יכולות המציאות המועשרת של האנדרואיד יכולות לספק למשתמש, בשילוב עם מצלמת המכשיר (3mp) ותוכנות שנכתבו לאנדרואיד – מידע על בתי עסק, מקומות בילוי ועוד, רק על ידי כיוון המכשיר אליהם.
אחסון המידע מתבצע על כונן SSD מובנה בנפחים של 16 ו-32 גיגהבייט, בתוספת לחריץ מיקרו SD אשר תומך בכרטיסים בגודל של עד 32 גיגהבייט
למכשיר קישוריות גבוהה – רכיב Wi-fi מטיפוס N, תמיכה בבלוטות' 3.0, רכיב GPRS, חיבור dlna ותמיכה ברשתות סלולריות רבות. הדפדפן המובנה של הגלקסי תומך בפלאש. הטאבלט החדש מציג זמן פעולה ממושך: 1000 דקות דיבור (במצב סלולרי, בקישוריות דור שלישי) ו- 1500 שעות המתנה.
הלוח של סמסונג תוכנן לחוויית מולטימדיה עשירה, הודות למסך האיכותי ולמערכת Soundalive 3D, אשר מספקת איכות צליל היקפי של 5.1 ערוצים דרך אוזניות המכשיר. הגלקסי תומך בוידאו HD, ובפורמטים רבים של סרטים, ביניהם DIVx ו- xVID.
מכשיר משתף
תכונת Social Hub של המכשיר מיועדת במיוחד לרשתות חברתיות – סנכרון מיילים, הודעות SMS, מסרי IM בטוויטר והודעות פייסבוק אל תיבה אחודה אחת. תכונת Swype מאפשרת הקלדה נוחה יותר על מקלדת ה-QWERTY הווירטואלית של המחשב.
הוא מסוגל גם לתפקד כספר אלקטרוני, ע"י תכונת Reader Hub, שמאפשרת קריאת ספרים, מגזינים ועיתונים בפורמט דיגיטלי. עוד סמסונג צפויה להציג מגוון רחב של אפליקציות להורדה עבור המכשיר, דרך חנות האנדרואיד.
הגלקסי טאב תומך ב- allshare, שירות שיתוף המולטימדיה המקוון של סמסונג, שנחשף אף הוא באירוע, ומאפשר להעביר תכנים בין טלוויזיות, מחשבים ניידים וטלפונים סלולריים.
הממשק של הגלקסי נוח וחלק מאוד, אשר מהירות התגובה והפעולה שלו נראות זהה לשל האייפד. איכות ההרכבה טובה מאוד, עם מתן תחושת יוקרה, עוביו מושלם לשימוש נוח ביד אחת, אך פחות חלקלק ממוצרים מתחרים. הקו העיצובי דומה לשל אפל - מכשיר דק בעל חלק קדמי שחור מבריק וגב לבן. בנוסף, לא הורגשה התחממות בולטת בגופו בעת הפעולה.
Galaxy Tab‏ (צילום: ניצן סדן)
גם מד התאוצה המובנה במכשיר מדוייק מאוד, אותו בדקנו דרך המשחק Need for Speed:Shift, אשר זיהה בצורה טובה מאוד את הטיית הגלקסי, גם בתנועות חדות ופתאומיות.
המסך לעומת זאת, מסתנוור, ועל כן עשוי להיות בעייתי לעבודה בסביבה מוארת מאוד או תחת אור השמש. עם זאת, הצבעים חדים ועשירים.
למכשיר אין שקע USB סטנדרטי מובנה בגופו, אלא רק תקע שמתחבר לשקע הטעינה בחיבור ייעודי. מאידך, סמסונג מוכרת אביזרים נלווים למכשיר, בהם מעמד הכולל שקע USB רגיל וגם HDMI.
ניצן סדן וליאור קורן היו אורחי החברות אפסון וסמסונג (בהתאמה) בתערוכת IFA בברלין
מחשב הלוח של סמסונג